RAPPORT FRA KOMMISSIONEN TIL EUROPA-PARLAMENTET OG RÅDET om gennemførelsen og resultaterne af Pericles-programmet for beskyttelse af euroen mod falskmøntneri (Pericles-programmet) 2006-2013 /* COM/2014/0550 final */





RAPPORT FRA KOMMISSIONEN TIL EUROPA-PARLAMENTET OG RÅDET om gennemførelsen og resultaterne af Pericles-programmet for beskyttelse af euroen mod falskmøntneri (Pericles-programmet) 2006-2013 1. Generelt Pericles-programmet er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Programmet blev fastlagt ved Rådets afgørelse 2001/923/EF af 17. december 2001 for en periode på fire år (1. januar 2002 til 31. december 2005)[1]. Denne beslutning blev ændret ved to rådsafgørelser: 2006/75/EF af 30. januar 2006[2] og 2006/849/EF af 20. november 2006[3], i det følgende benævnt "Pericles-afgørelsen". Sidstnævnte afgørelse forlængede programmets varighed til den 31. december 2013. I henhold til artikel 13, stk. 3, litra b), i Rådets afgørelse 2001/923/EF, som ændret ved Rådets afgørelse 2006/849/EF, skal der udarbejdes en detaljeret rapport om programmets gennemførelse og resultater, der skal forelægges for Europa-Parlamentet og Rådet senest den 30. juni 2014. Denne rapport opfylder dette krav for så vidt angår gennemførelsesperioden 2006-2013 og bygger på en evaluering foretaget i 2013, jf. afsnit 2 i denne rapport. 2. Tidligere evalueringsrapporter I artikel 13, stk. 3, litra a), i Rådets afgørelse 2001/923/EF, som ændret ved Rådets afgørelse 2006/849/EF, fastsættes det, at Kommissionen skal forelægge Europa-Parlamentet og Rådet en i forhold til programmets administrator uafhængig rapport med en evaluering af programmets relevans og effektivitet og en meddelelse om, hvorvidt programmet bør videreføres og tilpasses, ledsaget af et passende forslag. Denne vurdering blev foretaget af den interne revisionsenhed og evalueringen af Det Europæiske Kontor for Bekæmpelse af Svig (OLAF) i 2013. Kommissionen har sendt denne detaljerede vurdering til Europa-Parlamentet og Rådet sammen med sin meddelelse COM/2013/588. Evalueringen dækker perioden fra 2002 til den første indkaldelse af forslag i 2012. Endvidere har Kommissionen foretaget en midtvejsevaluering 2006-2010[4] med henblik på at vurdere programmets effektivitet. Denne midtvejsevaluering har været anvendt inden for rammerne af Kommissionens konsekvensanalyse, der ledsagede dens forslag til "Pericles 2020"-programmet under den flerårige finansielle ramme 2014-2020 (FFR) (se afsnit 4). I nærværende rapport fokuseres der på den faktiske gennemførelse af programmet og på de årlige resultater, der er opnået i perioden 2006-2013. 3. Gennemførelsen af programmet[5] og resultater På grundlag af referencebeløbet på 1 mio. EUR for 2006 og 6,9 mio. EUR for perioden 2007-2013 udgjorde de godkendte årlige bevillinger under Pericles-programmet 1 mio. EUR om året med undtagelse af 2010 (0,9 mio. EUR). Gennemførelsen af Pericles-programmet afspejlede medlemsstaternes store interesse for beskyttelsen af euroen mod falskmøntneri. Drøftelserne af den flerårige strategi på møderne i ekspertgruppen vedrørende eurofalskmøntneri - Euro Counterfeiting Experts Group (ECEG) - har gjort det muligt at afsætte 95,7 % af det samlede budget. I tre på hinanden følgende år (2009-2010-2011) måtte OLAF genplacere budgetmidler, der var frigjort i løbet af samme år, for at imødekomme medlemsstaternes anmodninger. Pericles-programmet finansierede 113 projekter i perioden 2006-2013. De kompetente myndigheder i medlemsstaterne tog initiativ til 72 af disse projekter, mens Kommissionen/OLAF tegner sig for de resterende 41. Yderligere oplysninger findes i bilag I[6]. I evalueringen af Pericles-programmet for 2013[7] anføres det, at: "De aktiviteter, der finansieres af programmet, er generelt særdeles relevante for opnåelsen af programmets specifikke mål. Uddannelse og formidling og netværksaktiviteter er de mest relevante aktiviteter. Personaleudvekslinger og undervisningskilder er også yderst relevante. Omkring 95 % af programmets midler er afsat til aktiviteter med den største relevans". De fleste af de aktioner, der blev gennemført i perioden 2006-2013, var seminarer/workshops[8], uddannelse og personaleudveksling. Yderligere oplysninger findes i bilag II[9]. Udvalgte målgrupper og deltagere I evalueringen af Pericles-programmet for 2013[10] anføres det, at: "Programmets målgrupper er ligeledes særdeles relevante. Den mest relevante målgruppe er politiet, som også er den målgruppe, der er involveret mest i programaktiviteterne, både som arrangører og deltagere. Retlige myndigheder og de nationale centralbanker er også yderst relevante, og begge målgrupper deltager i de fleste programaktiviteter, selvom evalueringens resultater tyder på, at det er ønskeligt at inddrage de retslige myndigheder yderligere. Den private sektor, nemlig finans- og banksektoren, er ligeledes en relevant målgruppe, især i medlemsstater, der ikke indgår i euroområdet, og tredjelande, hvor uddannelse på nationalt niveau ikke altid tilbydes af de nationale myndigheder". Figur I og II: Deltagernes oprindelse og deltagernes faglige baggrund Et samlet antal på 4 320 eksperter har deltaget i Pericles-begivenheder. Hvad oprindelse angår, var der deltagere fra 83 lande. De fleste deltagere (51 %) var medlemsstaternes statsborgere med en klar overvægt af personale fra euroområdet. Europæiske deltagere tegnede sig for i alt 73 %, mens 16 % af deltagerne hovedsagelig var fra Latinamerika (navnlig Colombia, Peru og Argentina). Mens Afrika hovedsagelig var repræsenteret ved nordafrikanske nationaliteter, var deltagerne fra Asien hovedsagelig begrænset til kinesere[11]. Hvad deltagernes faglige baggrund angår, udgør medlemmer af politistyrkerne 64 % af det samlede antal. Dette skyldes, at politimyndighederne repræsenterer frontlinjen i kampen mod euro-falskmøntneri, og politiets personale omfatter både efterforskere og teknikere. Differentiering mellem de forskellige øvrige kategorier af deltagere (36 %), herunder en høj deltagelse fra centralbanker (11 %) og juridisk personale (7 %), bør understreges. Som følge heraf levede Pericles op til de tværnationale og tværfaglige programdimensioner, jf. artikel 3, i Pericles-afgørelsen. Generelt kom der for hvert gennemførelsesår flere nye ansøgere til programmet[12], hvilket vidner om OLAF's bestræbelser på at diversificere anvendelsen af Pericles-midlerne. Lande, der er hårdest ramt af euro-falskmøntneri, har gjort hyppigere brug af Pericles-midler, som f.eks. Italien, Spanien og Tyskland. Det bør bemærkes, at de medlemsstater, der ikke søgte om midler, generelt undlod dette af organisatoriske snarere end af strukturelle årsager. Figur III: Antal projekter pr. medlemsstat (tilskud 2006-2013) Pericles-projekter uden for EU Pericles-projekterne fandt sted både i og uden for EU, afhængigt af de særlige behov for at beskytte euroen mod falskmøntneri. Siden programmets oprettelse styrkede Pericles sin regionale tilgang ved at gennemføre tiltag, der omfatter særligt følsomme regioner i verden. Der var især fokus på Latinamerika (hvor colombiansk og peruviansk organiseret kriminalitet udgør en væsentlig trussel mod euroen) og tilgrænsende områder, såsom det sydøstlige Europa (herunder Tyrkiet og det vestlige Balkan, Middelhavsområdet og det nordøstlige Europa). Strukturelle og lovgivningsmæssige forbedringer Foruden at øge bevidstheden om risikoen for falskmøntneri samt deres uddannelsesindhold har Pericles-projekterne i væsentlig grad ført til en række strukturelle og lovgivningsmæssige forbedringer i medlemsstaterne og i tredjelande. Blandt andre gjorde Colombia, Peru og Argentina ligesom de nationale centralkontorer i Den Europæiske Union en stor indsats for at udarbejde strukturer til bekæmpelse af falskmøntneri. Pericles vejledte de (dengang) tiltrædende medlemsstater og andre nytilkomne om, hvordan de skulle gennemføre den EU-lovgivning, som specifikt vedrører beskyttelsen af euroen[13]. Endelig blev resultaterne af Pericles-programmets aktiviteter anvendt af Kommissionen i udarbejdelsen af forslaget til et direktiv om strafferetlig beskyttelse af euroen og andre valutaer mod falskmøntneri[14]. Navnlig behovet for at tillade brugen af de samme efterforskningsmetoder i undersøgelser af falskmøntneri som dem, der anvendes ved andre former for alvorlig organiseret kriminalitet, blev fremhævet på Pericles-seminarer og tilføjet som en bestemmelse i direktivforslaget. 4. Vejen frem I sin meddelelse COM/2013/588 angav Kommissionen klart, at de samlede resultater af den evaluering[15], der blev foretaget i 2013, var meget positive. Pericles-programmet blev godkendt fuldt ud af organisatorer og deltagere i Pericles-projekterne, som udtrykte deres støtte til videreførelsen af programmet efter 2013[16]. Den 11. marts 2014 blev Europa-Parlamentets og Rådets forordning (EU) nr. 331/2014[17] om et handlingsprogram for udveksling, bistand og uddannelse med henblik på beskyttelse af euroen mod falskmøntneri ("Pericles 2020"-programmet) vedtaget for den flerårige finansielle ramme 2014-2020. Den er i øjeblikket ved at blive gennemført under det årlige arbejdsprogram for 2014, der vedlægges finansieringsafgørelsen af 2014 (COM(2014) 3427)[18]. Kommissionen skal hvert år oplyse Europa-Parlamentet og Rådet om resultaterne af programmet i overensstemmelse med art. 13 i forordning (EU) nr. 331/2014. [1] EFT L 339 af 21.12.2001, s. 50-54. [2] EUT L 36 af 8.2.2006, s. 40-41. [3] EUT L 330 af 28.11.2006, s. 28-29. [4] Denne midtvejsevaluering er bilag III til konsekvensanalysen (SEC(2011) 1615 final), der ledsager forslaget til en forordning fra Europa-Parlamentet og Rådet om "Pericles 2020"-programmet (COM(2011) 913 final). [5] Tabeller med den årlige gennemførelse 2006-2013 findes på websiden: http://ec.europa.eu/anti_fraud/euro-protection/training/index_en.htm [6] Bilag I - Samlede statistikker over gennemførelsen af Pericles-programmet 2006-2013. [7] Arbejdsdokument fra Kommissionens tjenestegrene, SWD(2013) 304 final, s. 45. [8] Seminarer: Konference-kursus-workshop. [9] Bilag II - Tabel over fordelingen efter type foranstaltning, der finansieres under Pericles-programmet 2006-2013. [10] Arbejdsdokument fra Kommissionens tjenestegrene, SWD(2013) 304 final, s. 45-46. [11] "Andre" omfatter Nordamerika og europæiske og internationale institutioner. [12] Kompetente nationale myndigheder, jf. artikel 2, litra b), i Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri, EFT L 181 af 4.7.2001, s. 6. [13] Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri som ændret ved Rådets forordning (EF) nr. 44/2009 af 18. december 2008, Rådets forordning (EF) nr. 1339/2001 af 28. juni 2001, som udvider virkningerne af forordning (EF) nr. 1338/2001 om fastlæggelse af de foranstaltninger, der er nødvendige for at beskytte euroen mod falskmøntneri for de medlemsstater, som ikke har vedtaget euroen som deres fælles valuta, Den Europæiske Centralbanks afgørelse af 16. september 2010 om kontrol af eurosedlers ægthed og kvalitet og om recirkulering af eurosedler (ECB/2010/14), Europa-Parlamentets og Rådet forordning (EU) nr. 1210/2010 af 15. december 2010 om autentificering af euromønter og håndtering af euromønter, der er uegnede til at være i omløb og Rådets forordning (EF) nr. 2182/2004 af 6. december 2004 om medaljer og møntefterligninger, der ligner euromønter, som ændret ved Rådets forordning (EF) nr. 46/2009 af 18. december 2008. [14] Europa-Parlamentets og Rådets forslag til direktiv om strafferetlig beskyttelse af euroen og andre valutaer mod falskmøntneri og om erstatning af Rådets rammeafgørelse 2000/383/RIA. Direktivet trådte i kraft den 22. maj 2014. Europa-Parlamentets og Rådets direktiv 2014/62/EU af 15. maj 2014 om strafferetlig beskyttelse af euroen og andre valutaer mod falskmøntneri og om erstatning af Rådets rammeafgørelse 2000/383/RIA. [15] Arbejdsdokument fra Kommissionens tjenestegrene, SWD(2013) 304 final. [16] Konsekvensanalyse (SEC(2011) 1615 final), som ledsager forslaget til Europa-Parlamentets og Rådets forordning om "Pericles 2020"-programmet (COM(2011) 913 final). [17] EUT L 103 af 5.4.2014, s. 1. [18] "Forslag til Rådets forordning om udvidelse af anvendelsen af forordning (EU) nr. 331/2014 til ikke-deltagende medlemsstater om et handlingsprogram for udveksling, bistand og uddannelse med henblik på beskyttelse af euroen mod falskmøntneri ("Pericles 2020"-programmet), der forventes vedtaget inden udgangen af 2014. Denne forordning er baseret på Kommissionens forslag COM(2011) 913 final, der ledsages af konsekvensanalysen, SWD SEC(2011) 1615 final. Aggregerede statistikker over gennemførelsen PERICLES-PROGRAMMET 2006-2013 Pericles — Oversigt over gennemførelsen i 2006-2013 || Regnskabsår || Antal aktioner || Initiativtagende medlemsland (værtslande for COM-initiativer) || Væsentligste målgrupper || Antal deltagere || Tilskud, som der er givet tilsagn om || Budget-tildeling || Engagement pr. 31.12 i det relevante år || 2006 || 12 || BE, DE, ES, HU, IT, PL, (RO) || Politi, retsvæsen, banker || 593 || 944 151 || 1 000 000 || 94,4 % || MS 9 COM 3 || 2007 || 12 || BE, DE, ES, FR, IT || Politi, retsvæsen, banker || 477 || 801 522 || 1 000 000 || 80,2 % || MS 7 COM 5 || 2008 || 11 || DE, ES, IT, NL, FR, (HR+ME+TR) || Politi, retsvæsen, banker || 589 || 913 087 || 1 000 000 || 91,3 % || MS 8 COM 3 || 2009 || 17 || BE, DE, FR, IT, PT, (HR + ME) || Politi, banker, retsvæsen || 548 || 1 004 631[1] || 1 000 000 || 100,5 % || MS 8 COM 9 || 2010 || 17 || BE, ES, DE, EE, IT, PL, PT, (MK+RS+TR) || Politi, banker, retsvæsen || 572 || 902 956[2] || 900 000 || 100,3 % || MS 12 COM 5 || 2011 || 15 || BE, DE, ES, HU, IT, PL, RO || Politi, banker, retsvæsen || 660 || 1 044 506[3] || 1 000 000 || 104,5 % || MS 10 COM 5 || 2012 || 16 || DE, EE, ES, FR, IT, RO, (AL+HR+MK+UA) || police, banker, retsvæsen || 649 || 995 847 || 1 000 000 || 99,6 % || MS 11 COM 5 || 2013 || 13 || ES, IT, HR, LV, RO, (BG+EL+ME) || Politi, banker, retsvæsen, toldvæsen || 232[4] || 954 207 || 1 000 000 || 95,4 % || MS 7 COM 6 || I ALT || 113 || BE, DE, EE, ES, FR, HR, HU, IT, LV, NL, PL, PT, RO (AL+BG+EL+ME+MK+RS+TR+UA) || Politi, banker, retsvæsen || 4 320 || 7 560 907 || 7 900 000 || 95,7 % || MS 72 COM 41 || [1] Det samlede beløb er mere end 100 % af det disponible budget på grund af genforpligtelsen af midler, der blev frigjort i løbet af det samme år [2] Se foregående fodnote. [3] Se foregående fodnote. [4] Dette tal omfatter kun de modtagne endelige rapporter. Flere endelige evalueringsrapporter fra aktioner fra 2013 er endnu ikke indgivet. Pericles-programmet Fordeling efter finansieret aktivitetstype 2006-2013 Aktivitetstype || Antal Konferencer || 10 Seminarer: Konference-uddannelse-workshops (CTW) || 22 Uddannelse/workshops || 41 Personaleudvekslinger || 30 Undersøgelser/undervisningskilder || 7 Andet (ekspertbesøg og aktiviteter på tværs af grænser) || 3 I ALT || 113